《辰山道人》
宋代·刘克庄

道人何为者，寒暑一破衫。
发白具老态，口讷稀冗谈。
我陪小队来，猿鸟窥层岚。
道人方掩户，燕坐弥陁龛。
迎客不下山，送客不出庵。
即之疑槁木，面目寒巉岩。
赠钱漠然谢，有若投诸潭。
微言岁计熟，收芋已满篮。
斯人未识字，岂必曾遍参。
所立偶自高，可儆佞与贪。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。